Izložba robotike u Denveru pokazala velik napredak u razvoju i robota i njihovih aplikacija
Najnoviji roboti već imaju sposobnost prosuđivanja i odlučivanja o slijedećoj radnji
Roboti danas demontiraju bombe, zaranjaju do dna Meksičkog zaljeva da prate izljev nafte iz oštećene bušotine, proučavaju svemir i služe nam kao oči, ruke i noge Svijet je pun dosadnih, opasnih, pa i prljavih poslova koji ljude koji ih obavljaju stavljaju često u opasnost ili im ne pružaju prilike za neke veće i poželjnije izazove. No, kako je pokazala nedavna izložba robotike u Denveru, nova generacija 'pametnih' i raznovrsnih strojeva pomaže da se to promijeni. Ovih dana, roboti su mnogo uobičajeniji prizor nego što se to obično misli. Primjer je robotski usisavač prašine Roomba. Ta plosnata, okrugla naprava nije šira od nogometne lopte, niti je viša od ljudskog gležnja, pa ipak se užurbano kreće po podu Konvencijskog centra u Denveru, ispuštajući slabi zvuk brujanja dok usisava prašinu. "Željeli smo napraviti nešto jednostavno što ljudi mogu koristiti svakodnevno. Dakle inspiracija za stvaranje Roombe bila je želja da budemo od pomoći u kućanskim poslovima," kaže Helen Greiner, jedna od tvoraca Roombe, koja je toliko od pomoći u kući da ju je kupilo već više od pet milijuna ljudi. Tehnologija korištena za stvaranje Roombe prerasla je u I-Robot, kompaniju koja izrađuje najmodernije robote za širok spektar uporabe – od daljinski kontroliranih jedinica za demontiranje bombi, pa do robota koji bi jednoga dana invalidu mogli pomoći da odjene košulju i zakopča ju. Greiner kaže da neki roboti postaju dijelom naših života tako što postaju, doslovce - dio nas: "Robotika može biti ugrađena u tijelo; može povratiti ruku ili nogu koji su izgubljeni bilo u vojnoj službi ili u udesu ili od bolesti." Sve su te primjene – a i više! – bile jasno izložene u Denveru, na godišnjoj konvenciji Međunarodne udruge za vozila bez ljudske posade. Premda je većina prikazanih robota bila dizajnirana za vojne primjene, predsjednik udruge Michael Toscano kaže da civilne aplikacije vrtoglavo rastu. "Kad pogledate sve teške, opasne, ili, pak, vrlo dosadne, zadatke, bilo da je to borba protiv požara, ili hitna intervencija na mjestu nesreća, to su ljudi koji riskiraju svoje živote jer im je to posao ili zadatak. Sistemi bez korištenja ljudi omogućuju ljudima da obave svoje zadatke sa svojevrsnim produžetkom vlastitih ruku, vlastitih očiju, vlastitih ušiju," kaže Toscano. Ovih dana, često je slučaj da robotsko vozilo na daljinsko upravljanje odlazi detonirati bombu na javnim mjestima punim ljudi. Jednaki roboti pomažu i u razminiravanju. U Meksičkom zaljevu, 'plivajući' roboti poput raža zaranjaju u nama nedostižne dubine da bi pratili istjecanje nafte iz oštećene bušotine. Neka takva robotska vozila – ili plovila! – veličine su tenka, druga, pak, više naliče na igračke koje se mogu nositi u džepu. Roveri nazvani LANdroid dovoljno su mali da ih se može poslati u kanalizacijsku cijev, tunel ili neki drugi skučeni prostor, odakle, vođeni daljinskim upravljačem, šalju video snimke onoga što 'vide'. LANdroide je dizajnirao specijalan odjel američkog ministarstva obrane, DARPA – što znači Defense Advanced Research Projects Agency -, čiji su stručnjaci također sudjelovali na konferenciji o robotima. Jedan od voditelja projekta Robert Mandelbaum kaže da DARPA često predvodi istraživanja u nove tehnologije: "DARPA je poznata po izumu mnogih stvari, među ostalim i Arpaneta, koji je bio preteča Interneta iz šezdesetih godina, zatim rakete Saturn-5, zatim nevidljivi 'Stealth' avioni ... svakojake nove tehnologije." U Denveru, DARPA je prikazala svoju najnoviju napravu – program Autonomne Robotske Manipulacije – skraćeno ARM -, koji se sastoji od glave, vrata, ruku i torza ljudske veličine. Tipični ARM robot pomiče se poput marionete, samo kad čovjek manipulira njegovim zglobovima; ili, u jednoj od drugih verzija, radi neki specifični zadatak, naprimjer postavlja vrata na karoseriju automobila na tvorničkoj traci. Dok se drugi roboti, općenito, ne mogu prilagoditi promjeni uvjeta, niti ne mogu donositi odluke, ARM robot to može, a može još i više: može pogledati u razrušenu hrpu blokova, pronaći onaj određenog izgleda, izvući ga sa svojim robotskim prstima i postaviti ga na neko drugo mjesto. Budući razvoj ARM robota, kaže Mandelbaum, predviđa ugrađivanje veće sposobnosti prosuđivanja i ocjenjivanja potrebnih radnji u vrijeme izvršenja zadataka. DARPA će, kaže Mandelbaum, svima pružiti priliku da pišu softvere za ARM robote i da ih testiraju. A, kako se to bude zbivalo, svima će nam se otvoriti posve novi svijet u kojemu će nam doseg biti daleko produljen pomoću – robota.